DAII ปิดเทรดชนซิลลิ่ง วอลุ่มทะลุ 5 พันลบ.
DAII ปิดเทรดวันนี้ ราคาอยู่ที่ 12 บ. เพิ่มขึ้น 8 บ. หรือ 200% จากราคาขาย IPO ที่ 4 บ. มูลค่าซื้อขายที่ 5.30 พันลบ.
23 ก.ค. 2558

ผู้สื่อข่าวรายงานว่า ราคาหุ้นบริษัท ไดอิ กรุ๊ป จำกัด (มหาชน) หรือ DAII ปิดเทรดวันแรก ราคาอยู่ที่ 12 บาท เพิ่มขึ้น 8 บาท หรือ 200% จากราคาขาย IPO ที่ 4 บาท มูลค่าซื้อขายที่ 5.30 พันล้านบาท ขณะที่ดัชนีตลาดหุ้นไทยโดยรวมลบ 0.22%
นายมนตรี ศรไพศาล ประธานเจ้าหน้าที่บริหาร บล.เมย์แบงก์ กิมเอ็ง (ประเทศไทย) ในฐานะที่ปรึกษาทางการเงินและผู้จัดการการจัดจำหน่าย และรับประกันการจัดจำหน่ายหุ้นของ DAII เปิดเผยว่า บริษัทมีความยินดีที่ราคาเปิดการซื้อขายในตลาดหลักทรัพย์ mai ในวันแรกของ DAII สูงกว่าราคาขาย IPO ที่ 4 บาท/หุ้น โดยมีราคาเปิดเทรดวันแรกอยู่ที่ 10 บาท/หุ้น
โดยมองว่านักลงทุนน่าจะมองถึงศักยภาพการเติบโตของธุรกิจในอนาคตเป็นหลัก เนื่องด้วย DAII เป็นผู้ดำเนินธุรกิจผลิตและจำหน่ายผลิตภัณฑ์รั้วสำเร็จรูป ภายใต้เครื่องหมายกรค้า “เฟนเซอร์ และ นิวโว” มากกว่า 20 ปี โดยเป็นผู้นำธุรกิจรั้วสำเร็จรูปซึ่งได้รับความนิยมในกลุ่มผู้พัฒนาอสังหาริมทรัพย์ชั้นนำและลูกค้าทั่วไป
นอกจากนี้ จำนวนหุ้นที่เสนอขายหุ้นต่อประชาชนทั่วไปครั้งแรก (IPO) มีเพียงจำนวน 30 ล้านหุ้นเท่านั้น ซึ่งเป็นจำนวนที่น้อย แต่ความต้องการของนักลงทุนที่ต้องการซื้อมีจำนวนที่มากกว่า
ด้านนายธวัช มีประเสริฐสกุล กรรมการผู้จัดการ ของ DAII เปิดเผยว่า บริษัทตั้งเป้าเพิ่มอัตรากำไรสุทธิเป็น 14-15% ภายใน 5 ปี (ปี 59-63) จากปีนี้ที่คาดว่าจะใกล้เคียงกับปีก่อนที่ 5-6% และตั้งเป้ารายได้จากนี้ไปจะเติบโตปีละไม่ต่ำกว่า 20% จากปีก่อนที่ทำได้ 357.98 ล้านบาท
พร้อมกันนี้เงินที่ได้จากการระดมทุนบริษัทจะนำไปใช้ในการก่อสร้างโชว์รูมเดอะกินซ่าแห่งที่ 2 และดำเนินการก่อสร้างโรงงานบ้านสำเร็จรูปแห่งที่ 2 ให้แล้วเสร็จ รวมถึงสร้างโรงงานผลิตรั้วสำเร็จรูปและสำนักงานขายที่จ.ระยอง และส่วนที่เหลือจะใช้ชำระคืนเงินกู้สถาบันการเงิน ซึ่งจะทำให้อัตราหนี้สินต่อทุนเหลือเพียง 0.4 เท่า จากปัจจุบันที่ 0.7 เท่า โดยจะทำให้ต้นทุนทางการเงินลดลงและเพิ่มอัตรากำไรให้มากขึ้น อีกทั้งบริษัทฯยังมีแผนที่จะขยายธุรกิจไปยังกลุ่มประเทศ AEC อีกด้วย โดยเบื้องต้นมองโอกาสลงทุนร่วมกันกับพาทเนอร์ในประเทศเวียดนาม และอินโดนีเซีย